ສະຫະຣັດ ຈະນຳເຜີຍແຜ່ລາຍງານ ກ່ຽວກັບແຜນການ ວາງ ຣະເບີດໂຈມຕີ ເຮືອບິນໂດຍສານ ທີ່ລົ້ມແຫລວນັ້ນ
ຂ່າວສຳຄັນອື່ນໆ: ມືປືນສັງຫານ 5 ຄົນ ຢູ່ນອກໂບດ ຂອງສາສນາຄຣິສຕ໌ ນິກາຍຄອັບຕິກ ໃນອີຈິບ; ມີການວາງ ຣະເບີດໂຈມຕີ ຜູ້ຮັກສາການ ຕຳແໜ່ງເຈົ້າແຂວງຊົ່ວຄາ
ມີກຳນົດ ວ່າ ທຳນຽບຂາວ ຈະໃຫ້ລາຍລະອຽດ ເພີ້ມຕື່ມ ກ່ຽວກັບຄວາມລົ້ມແຫລວ ໃນດ້ານສືບລັບທີ່ພາ ໃຫ້ມີການ ພະຍາຍາມວາງຣະເບີດໂຈມຕີເຮືອ ບິນໂດຍສານຂອງສະຫະຣັດ ໃນວັນບຸນຄຣິສຕ໌ ມາສ ຜ່ານມານັ້ນ ໂຄສົກ ຂອງທຳນຽບຂາວ ທ່ານ ROBERT GIBBS ກ່າວວ່າ ເຈົ້າໜ້າທີ່ ຈະເປີດເຜີຍໃຫ້ຊາບລາຍງານການສືບສວນໃນ ສ່ວນທີ່ບໍ່ໄດ້ຖືກຈັດວ່າ ເປັນຄວາມລັບ ກ່ຽວກັບ ຜູ້ຊາຍຊາວໄນຈີເຣັຽຄົນນຶ່ງ ທີ່ຖືກ ກ່າວຫາວ່າ ພະຍາຍາມ ວາງຣະເບີດໂຈມຕີ ເຮືອບິນໂດຍ ສານທີ່ກຳລັງບິນມາ ໃກ້ຈະຮອດ ສນາມບິນ ນະຄອນ DETROIT ນັ້ນ ແລະຄາດກັນວ່າປະທານາທິບໍດີ BARACK OBAMA ກໍຈະກ່າວຖແລງ ຕໍ່ປະເທດຊາດ ກ່ຽວກັບເຣື່ອງນີ້ໃນວັນພະຫັດມື້ນີ້ເຊັ່ນກັນ ທ່ານ JAMES JONES ທີ່ປຶກສາທາງດ້ານຄວາມປອດພັຍ ແຫ່ງຊາດ ຂອງສະຫະຣັດ ກ່າວຕໍ່ໜັງສືພິມ USA TODAY ວ່າປະຊາຊົນອະເມຣິກັນ ຈະຮູ້ສຶກຕື່ນຕົກໃຈ ເວລາເຂົາເຈົ້າ ຮູ້ຈັກວ່າໄດ້ເກີດຄວາມພິດພາດ ແບບໃດຂຶ້ນ ແຕ່ທ່ານ ກໍເວົ້າວ່າ ປະທານາທິບໍດີ ມີຄວາມຕັ້ງໃຈທີ່ຈະແກ້ໄຂ ບັນຫາດັ່ງກ່າວນີ້ ເຈົ້າໜ້າທີ່ອິຈິບ ກ່າວວ່າມືປືນກຸ່ມນຶ່ງ ໄດ້ຣະດົມຍິງໃສ່ ພວກທີ່ນັບຖືສາສ ນາຄຣິສຕ໌ຢູ່ນອກໂບດແຫ່ງນຶ່ງໃນພາກໃຕ້ຂອງ ປະເທດເຮັດໃຫ້ມີຜູ້ເສັຽຊີວິດ 7 ຄົນ ເຈົ້າໜ້າທີ່ ກ່າວວ່າ ຄົນຮ້າຍໄດ້ຂີ່ຣົດຜ່ານມາ ແລ້ວຍິງປືນ ສາດໃສ່ພວກເຄາະຮ້າຍ ໃນຕອນແລງມື້ວານນີ້ ທີ່ແຂວງ QENA ຂະນະພວກທີ່ນັບຖືສາສນາ ຄຣິສຕ໌ ນິກາຍຄອັບຕິກພວມອອກຈາກໂບດມາ ລຸນຫລັງທີ່ໄດ້ເຂົ້າຮ່ວມພິທີທາງສາສນາ ເພື່ອ ສເລີມສລອງ ບຸນຄຣິສຕ໌ມາສ ຂອງນິກາຍຄອັບ ຕິກ ການໂຈມຕີີທີ່ເມືອງ NAG HAMADI ເຮັດໃຫ້ພວກທີ່ໄປຮ່ວມ ສລອງບຸນ 6 ຄົນແລະເຈົ້າໜ້າທີ່ ຮັກສາຄວາມສະງົບ ຄົນນຶ່ງ ເສັຽຊີວິດ ແລະອີກຫລາຍໆຄົນໄດ້ຮັບບາດເຈັບ ພຣະສັງຄະຣາດ ຂອງສາສນາຄຣິສຕ໌ ນິກາຍຄອັບຕິກ ໃນເມືອງ NAGHAMADI ກ່າວຕໍ່ອົງການຂ່າວເອພີວ່າ ເພິ່ນເຊື່ອວ່າ ພວກມຸສລິມ ຫົວຮຸນແຮງຈັດເປັນຜູ້ຢູ່ເບື້ອງຫລັງ ການໂຈມຕີໃນເທື່ອນີ້ ແລະກ່າວອີກວ່າ ການປະກອບພິທີທາງສາສນາ ເນື່ອງໃນວັນບຸນຄຣິສຕ໌ມາສຂອງເພິ່ນ ໄດ້ຢຸດຕິລົງກ່ອນ ກຳນົດນຶ່ງຊົ່ວໂມງ ຍ້ອນໄດ້ມີການຂົ່ມຂູ່ ຕໍ່ປະຊາຄົມ ຄຣິສຕຽນທີ່ນັ້ນ ໄດ້ເກີດເຫດຣະເບີດທີ່ໂຮງ ການແຂວງແຫ່ງນຶ່ງ ໃນອັຟການິສຖານ ຊຶ່ງເຮັດ ໃຫ້ເຈົ້າແຂວງ ແລະເຈົ້າໜ້າທີ່ຄົນສຳຄັນຫຼາຍໆ ຄົນ ໄດ້ຮັບບາດເຈັບ ເຈົ້າໜ້າທີ່ ອັຟການິສຖານກ່າວໃນວັນພະຫັດມື້ນີ້ວ່າ ຣະເບີດລູກນຶ່ງທີ່ເຊື່ອງ ໄວ້ ໃນຖັງຂີ້ເຫຍື້ອຢູ່ນອກຫ້ອງການຂອງຜູ້ຮັກ ສາການຕຳແໜ່ງເຈົ້າແຂວງຊົ່ວຄາວຂອງແຂວງ KHOST ທ່ານTAHR KHAN SABARI ໄດ້ແຕກຂຶ້ນ ແລະສະເກັດແກ້ວ ທີ່ແຕກຈຳນວນ ນຶ່ງໄດ້ຟົ້ງຖືກເຈົ້າແຂວງ ນອກນັ້ນແລ້ວ ທີ່ແຂວງ KHOST ໃນມື້ນີ້ ເຈົ້າໜ້າທີ່ຮັກສາຄວາມສະງົບ ຂອງອັຟການິສຖານ ກ່າວວ່າ ຕົນໄດ້ສັງຫານ ພວກທີ່ອາດຈະເປັນຜູ້ໂຈມຕີ ສະລະຊີບດ້ວຍຣະເບີດ 2 ຄົນ ແຂວງ KHOST ມີຊາຍແດນຕິດກັບ ເຂດຊົນເຜົ່າທີ່ແບ່ງອັຟການິສຖານ ອອກຈາກປາກິສຖານ ຊຶ່ງເປັນເຂດ ທີ່ເຊື່ອກັນວ່າເປັນທີ່ໝັ້ນ ຂອງພວກທາລີບານ ແລະພວກຫົວຮຸນແຮງ AL-QAIDA ໃນມື້ວານນີ້ເຫດຣະເບີດ ທີ່ຕລາດໃນເມືອງ KHOST ເຮັດໃຫ້ມີ 9 ຄົນ ໄດ້ຮັບບາດເຈັບແລະເມື່ອນຶ່ງອາທິດ ກວ່າໆຜ່ານມານີ້ ໄດ້ມີການໂຈມຕີ ດ້ວຍຣະເບີດສະລະຊີບທີ່ຄ້າຍທະຫານ ອະເມຣິກັນແຫ່ງນຶ່ງ ເຮັດໃຫ້ເຈົ້າໜ້າທີ່ສືບລັບ 7 ຄົນເສັຽຊີວິດ ກຳລັງຮັກສາຄວາມ ສະງົບ ໃນແຄວ້ນແຄັສເມັຽ ຂອງອິນເດັຽໄດ້ ບຸກເຂົ້າໄປ ໃນໂຮງແຮມແຫ່ງນຶ່ງ ຢູ່ທີ່ເມືອງ SRINAGAR ເມືອງເອກຂອງແຄ້ວນແຄັສ ເມັຽ ແລະໄດ້ສັງຫານມືປືນ 2 ຄົນ ຫລັງຈາກ ໄດ້ມີການປະເຊີນໜ້າກັນເປັນເວລາ 22 ຊົ່ວໂມງ ຜູ້ອຳນວຍການໃຫຍ່ ຂອງຕຳຣວດ ທີ່ແຄວ້ນແຄັສເມັຽ ທ່ານKULDEEP KHODA ກ່າວວ່າ ມືປືນຄົນນຶ່ງ ໄດ້ຈູດໄຟເຜົາ ໃນຄວາມພະຍາຍາມເພື່ອຈະຫລົບໜີ ທ່ານກ່າວວ່າ ສ່ວນມືປືນ ທີ່ຕາຍອີກຄົນນຶ່ງນັ້ນ ເປັນຄົນສັນຊາດປາກິສຖານ ແລະເປັນຜູ້ບັນຊາການ ກຸ່ມຫົວຮຸນແຮງ LASHKAR-E-TAIBAທີ່ມີຖານປະຕິບັດງານ ຢູ່ປາກິສຖານ ແລະເອີ້ນການໂຈມຕີ ໃນເທື່ອນີ້ວ່າເປັນຮ່ອງຮອຍ ສະແດງໃຫ້ເຫັນ ເຖິງການເຂົ້າຕາຈົນ ຂອງພວກຫົວຮຸນແຮງ ຕຳຣວດກ່າວວ່າ ກຳລັງຂອງຕົນ ໄດ້ບຸກເຂົ້າໄປ ໃນໂຮງແຮມດັ່ງກ່າວຫຼັງຈາກໄດ້ຍົກຍ້າຍ ພົລເຮືອນຄົນສຸດທ້າຍ ຂອງຈຳນວນຫລາຍໆຮ້ອຍຄົນ ທີ່ໄດ້ຫຼົບລີ້ຢູ່ໃນຕຶກອາຄານ ທີ່ໃກ້ຄຽງອອກໄປ ການປະເຊີນໜ້າກັນ ເລີ້ມຂຶ້ນໃນມື້ວັນພຸດວານນີ້ ເວລາພວກມືປືນ ແກວ່ງຣະເບີດມື ແລະຣະດົມຍິງໃສ່ຕຳຣວດຊຶ່ງເປັນເຫດໃຫ້ ຕຳຣວດຄົນນຶ່ງ ແລະພົລເຮືອນຄົນນຶ່ງ ເສັຽຊີວິດ ກ່ອນທີ່ຈະວາງເຄື່ອງກີດຂວາງ ຕັນຕົນເອງ ຢູ່ຂ້າງໃນໂຮງແຮມ ປະທານາທິບໍດີ ເຄນຢາ ກ່າວວ່າຈີນມີຄວາມຕັ້ງໃຈ ທີ່ຈະຊ່ອຍເຄນຢາ ສ້າງທ່າກຳປັ່ນ ແຫ່ງທີ 2 ຢູ່ໃນບໍຣິເວນແຄມຝັ່ງ ທະເລ ກ້ຳຕາເວັນອອກສຽງເໜືອ ຂອງປະເທດ ພ້ອມທັງໂຄງລ່າງພື້ນຖານທີ່ກ່ຽວຂ້ອງອື່ນໆ ປະທານທິບໍດີ MWAI KIBAKI ໄດ້ປະກາດ ກ່ຽວກັບເຣື່ອງນີ້ໃນມື້ວັນພຸດວານນີ້ ລຸນຫລັງ ການພົບປະ ກັບຣັຖມຸນຕຣີ ການຕ່າງປະເທດ ຈີນ ທ່ານYANG JIECHI ທີ່ກຳລັງຢ້ຽມຢາມ ເຄນຢາ ໃນຖານະທີ່ເປັນ ພາກສ່ວນນຶ່ງ ຂອງ ແຜນການເດີນທາງຢ້ຽມຢາມອາຟຣິກາ ແລະພາກຕາເວັນອອກກາງ ເປັນເວລາ 2 ອາທິດ ທ່ານ KIBAKIກ່າວໃນຖແລງການ ສະບັບນຶ່ງວ່າ ທ່ານມີຄວາມຍິນດີນຳຄວາມໝາຍໝັ້ນຕັ້ງໃຈຂອງຈີນ ທີ່ຈະສ້າງທ່າກຳປັ່ນ ແຫ່ງທີ 2 ໃຫ້ເຄນຢາ ທີ່ເມືອງLAMU ນອກນັ້ນ ແຜນການກໍ່ສ້າງ ໂຄງການຂນາດໃຫຍ່ ທີ່ວ່ານີ້ ຍັງຮວມທັງການສ້າງທາງຣົດໄຟ ແລະທາງຫລວງຮາຍ-ເວຍ໌ ລະຫວ່າງປະເທດນຳດ້ວຍ ທ່ານ YANGບໍ່ໄດ້ໃຫ້ການຢືນຢັນ ກ່ຽວກັບການຕົກລົງ ໃນເຣື່ອງນີ້ ແຕ່ກໍກ່າວວ່າຈີນມີຄວາມສົນໃຈ ໃນການທີ່ຈະເພີ້ມ ການຮ່ວມມື ກັບເຄນຢາ ກຸ່ມປົກປ້ອງສິດທິມະນຸດນາໆຊາດກຸ່ມນຶ່ງ ກ່າວວ່າ ບັນດາສູນກາງກັກກັນ ພວກຕິດຢາເສບຕິດຂອງຈີນແມ່ນເຕັມໄປດ້ວຍ ການລ່ວງລະເມີດສິດທິມະນຸດ ຊຶ່ງຮວມທັງການ ທຸບຕີແລະການບີບບັງຄັບໃຊ້ແຮງງານ ໃນລາຍ ງານ ທີ່ນຳອອກເຜີຍແຜ່ ໃນວັນພະຫັດມື້ນີ້ກຸ່ມ ປົກປ້ອງ ສິດທິມະນຸດ HUMAN RIGHTS WATCH ເວົ້າວ່າ ພວກຕິດຢາເສບຕິດ ຊາວ ຈີນມັກຈະບໍ່ໄດ້ຮັບການປິ່ນປົວທີ່ຖືກຕ້ອງເໝາະ ສົມແລະມີຄວາມຍຸ່ງຍາກ ໃນການທີ່ຈະໄດ້ຮັບ ການປິ່ນປົວ ຂັ້ນພື້ນຖານ ລາຍງານເວົ້າວ່າ ຕາມປົກກະຕິແລ້ວ ພວກຕິດຢາເສບຕິດ ຈະ ຖືກສົ່ງເຂົ້າຮັບການປິ່ນປົວ ທີ່ສູນກາງຟື້ນຟູ ຄົນຕິດຢາຂອງຣັດ ເປັນເວລາ ຢ່າງນ້ອຍ 2ປີ ໂດຍປາສຈາກ ການຖືກກ່າວຫາ ຫລືຟ້ອງຮ້ອງໃດໆ ກຸ່ມປົກປ້ອງສິດທິມະນຸດດັ່ງກ່າວ ຍັງເວົ້າວ່າ ກົດໝາຍສະບັບປີ 2008 ທີ່ມີຈຸດປະສົງ ຈະສນອງການຊ່ອຍເຫລືອ ທີ່ດີຂຶ້ນ ໃຫ້ແກ່ພວກຕິດຢາເສບຕິດນັ້ນ ບໍ່ໄດ້ປັບປຸງສະຖານະການ ຂອງພວກເຂົາເຈົ້າ ໃຫ້ດີຂຶ້ນເລີຍ ແລະໃນບາງກໍຣະນີ ກັບເຮັດໃຫ້ສະພາບການ ຊຸດໂຊມລົງກວ່າເກົ່າ ອີກຊ້ຳ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ